Meistriliiga uustulnuk Võru Barrus täiendas rivistust talendika ameeriklasega
Võru Võrkpalliklubi Barrus andis oma sotsiaalmeedias teada, et nendega liitub ameeriklane Matt Slivinski.
Chicagost pärit 23-aastane Slivinski krooniti kahel viimasel hooajal Carthage kolledži ridades NCAA kolmanda divisjoni võitjaks. Lisaks valiti nurgaründajana tegutsev mängumees mõlemal hooajal divisjoni kõige väärtuslikumaks mängijaks. Noore võrkpalluri jaoks on tegemist esimese välisklubiga, vahendab Võrkpall24.
Esimest korda pärast 2014.-2015. aasta Eesti vollehooaega jälle kõrgeimal tasemel kaasa lööv Võru Võrkpalliklubi on lisaks ameeriklasele käed löönud ka Rasmus Meiuse, Jasper Frey ja Cris Karlis Lepaga.